Diari Oficial de la Generalitat Valenciana


Sumari del DOGV 8094, del 28-07-2017 (2017/6658)

RESOLUCIÓ de 18 de juliol de 2017, del director general de Relacions amb les Corts, per la qual es publica el conveni marc entre l'Institut Valencià d'Art Modern (IVAM) i el Patronat Provincial de Turisme de València per al desenvolupament de productes turístics culturals vinculats a l'art modern.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8094

Data del DOGV
:   28-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6658


Data del document
:   18-07-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 18 de juliol de 2017, del director general de Relacions amb les Corts, per la qual es publica el conveni marc entre l'Institut Valencià d'Art Modern (IVAM) i el Patronat Provincial de Turisme de València per al desenvolupament de productes turístics culturals vinculats a l'art modern. [2017/6658]  
L'Institut Valencià d'Art Modern (IVAM) i el Patronat Provincial de Turisme de València han subscrit, el dia 1 de juny de 2017, el conveni marc per al desenvolupament de productes turístics culturals vinculats a l'art modern, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 18 de juliol de 2017 i número 915/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 18 de juliol de 2017.- El director general de Relacions amb les Corts: Antonio Torres Salvador.  
  
  
Conveni marc entre l'Institut Valencià d'Art Modern (IVAM) i el Patronat Provincial de Turisme de València per al desenvolupament de productes turístics culturals vinculats a l'art modern.  
  
  
Reunits  
D'una part, Pilar Moncho Matoses, diputada delegada de Turisme i vicepresidenta del Patronat Provincial de Turisme de València, en virtut del que disposa el Decret núm. 7100, de 23 de juliol de 2015, de la Presidència de la Diputació de València, facultada expressament per a subscriure el present protocol mitjançant el Decret núm. 41, del president del Patronat Provincial de Turisme de la Diputació de València; assistida per Vicente Boquera Matarredona, secretari general de la Diputació, en l'exercici de les funcions de fedatari públic que li atribueix l'article 92 bis 1 a) de la Llei reguladora de les bases del règim local.  
  
I d'una altra part, José Miguel García Cortés, director gerent de l'Institut Valencià d'Art Modern-IVAM, NIF N9708176Q, amb domicili social a València, carrer Guillem de Castro, 118, el qual intervé en nom i representació d'aquest en exercici de les competències delegades per la presidenta de l'IVAM, per Resolució de 13 de març de 2015 (DOCV 7488, 18.03.2015) i de l'Acord del Consell de data 26 de maig de 2017 de conformitat amb el Decret 176/2014, de 10 d'octubre, del Consell.  
  
Ambdues parts es reconeixen plena capacitat i competència per a la firma del present conveni marc de col·laboració, per la qual cosa  
  
  
EXPOSEN  
  
I. Que el Patronat Provincial de Turisme de València és un organisme autònom de la Diputació de València, que té entre els seus fins l'impuls del desenvolupament turístic provincial, i amb aquest fi du a terme accions promocionals a nivell internacional i estatal.  
  
II. Que el Patronat Provincial de Turisme de València, de conformitat amb el que disposen els seus estatuts, té com a objectiu coordinar l'esmentada tasca promocional amb la resta d'administracions públiques, i contribuir a la divulgació del patrimoni historicoartístic de la província de València.  
  
III. Que l'Institut Valencià d'Art Modern-IVAM és una entitat de dret públic adscrita a la Conselleria d'Educació, Investigació, Cultura i Esports de la Generalitat Valenciana, creada per la Llei 9/1986, de 30 de desembre, de la Generalitat Valenciana, que gaudeix de personalitat jurídica pròpia i d'autonomia econòmica i administrativa per a la realització dels seus fins, que té per objecte el desenvolupament de la política cultural de la Generalitat Valenciana en allò que concerneix al coneixement, la tutela, el foment i la difusió de l'art modern, i que per al compliment dels seus fins té com a funcions pròpies, entre altres, les següents: organitzar i dur a terme exposicions d'art modern com també activitats culturals encaminades al coneixement i la difusió de l'art modern. El seu programa d'activitats inclou l'exhibició dels seus fons artístics, l'organització d'exposicions temporals i l'edició de catàlegs i altres publicacions que aprofundeixen en els temes tractats en aquestes mostres, així com la celebració de conferències, cursos, tallers i concerts relacionats amb les exposicions organitzades i amb altres camps de l'art actual.  
  
IV. Que tant l'IVAM com el Patronat Provincial de Turisme de València pretenen establir un marc de col·laboració en el camp de la promoció i la creació de determinats productes turístics culturals vinculats a l'art modern.  
Tenint en compte el que s'ha exposat anteriorment, el Patronat Provincial de Turisme de València i l'IVAM desitgen estretir les seues relacions institucionals i establir normes àmplies d'actuació que canalitzen i incrementen els contactes i les col·laboracions ja existents i futures.  
  
Amb aquest fi, formalitzen el present conveni marc de col·laboració basant-se en les següents  
  
Clàusules  
  
Primera. Objecte  
El present conveni marc té per objecte regular el marc de relacions entre el Patronat Provincial de Turisme de València i l'IVAM a fi de col·laborar en la creació i el disseny de productes turístics culturals vinculats a l'art modern i, en particular, en la participació en activitats de dinamització de la imatge cultural de la ciutat i província de València mitjançant:  
- La posada en marxa d'iniciatives que vinculen el patrimoni artístic valencià amb la creació de productes turístics;  
- El suport i la participació en la realització d'activitats formatives que es posen en marxa amb aquest fi;  
- I la col·laboració en la identificació de projectes artístics que des de la programació de l'IVAM es puguen presentar com una oferta turística en les xarxes de comercialització facilitada pel Patronat.  
  
Segona. Convenis específics  
Per a desenvolupar aquest conveni marc de col·laboració, podran subscriure's convenis específics en què s'arrepleguen projectes o programes d'actuació concreta en els quals, en tot cas, es determinaran les finalitats proposades, el programa de treball i els mitjans necessaris per a portar-los a terme.  
  
Tercera. Obligacions de les parts  
1. El Patronat Provincial de Turisme de València i l'Institut Valencià d'Art Modern-IVAM es comprometen a col·laborar en les activitats de creació i disseny de productes turístics culturals vinculats a l'art modern d'acord amb els convenis específics que s'acorden cada any en desplegament del present conveni marc.  
2. El Patronat Provincial de Turisme de València i l'Institut Valencià d'Art Modern-IVAM es comprometen a col·laborar en la difusió de les seues respectives programacions i activitats culturals.  
  
Quarta. Comissió Mixta  
Per al desenvolupament adequat del present acord, es constituirà una comissió mixta, composta per una representació paritària de cada una de les parts, designada a aquest efecte per cada entitat, que tindrà com a funcions la programació, el seguiment i la valoració de les activitats derivades d'aquest conveni marc. Formaran part d'aquesta comissió el director gerent de l'Institut Valencià d'Art Modern-IVAM i la vicepresidenta del Patronat Provincial de Turisme de València o en qui es delegue.  
Els acords de la Comissió Mixta s'arreplegaran en les actes de les reunions, de les quals s'expediran dues còpies, i quedarà un exemplar en poder de cada un dels respectius òrgans directius.  
  
Cinquena. Principis d'actuació  
El Patronat Provincial de Turisme de València i l'Institut Valencià d'Art Modern-IVAM actuaran i es relacionaran en tot moment d'acord amb els principis de bona fe i de confiança legítima.  
  
Sisena. Finançament  
El present conveni marc de col·laboració no té contingut econòmic. L'aplicació i l'execució d'aquest conveni, incloent-hi a aquest efecte tots els actes jurídics que pogueren dictar-se'n en l'execució i el desenvolupament, no podrà comportar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Imatge de les marques, propietat i publicació de resultats  
  
Cada part únicament podrà fer ús de les marques de les altres parts en relació amb les activitats realitzades a l'empara d'aquest conveni o dels convenis específics que deriven d'aquest. Qualsevol altre ús requerirà l'aprovació expressa de les parts.  
En els materials i les publicacions que pogueren sorgir a l'empara del present conveni, es respectarà la vigent Llei de Propietat Intel·lectual Espanyola i sempre s'esmentaran els autors dels treballs. En qualsevol dels casos de difusió de resultats es farà sempre referència especial al present conveni marc de col·laboració.  
  
Huitena. Duració  
El present conveni marc estarà en vigor durant quatre anys a partir del dia de la firma última per les parts i podrà prorrogar-se per períodes anuals mitjançant un acord exprés subscrit per ambdues parts, amb un màxim de quatre anys.  
  
Novena. Causes de resolució i efectes  
Aquest conveni s'extingirà per qualsevol de les causes següents:  
- Per incompliment de les obligacions i compromisos assumits.  
- Per decisió judicial declaratòria de la nul·litat del conveni  
- Per mutu acord de les parts signatàries.  
- Per la decisió d'una de les parts signatàries del present protocol prèvia denúncia expressa i per escrit a les altres parts amb una antelació d'un mes a la data prevista per a la seua renovació.  
- Per qualsevol altra causa distinta de les anteriors prevista o en el conveni o en altres lleis.   
En tot cas, les parts es comprometen a finalitzar el desenvolupament de les accions ja iniciades en el moment de notificació de la denúncia.  
La resolució d'aquest conveni haurà de concretar els efectes dels convenis específics que s'hagen subscrit per a desenvolupar-lo i que estiguen vigents en aquell moment.  
En qualsevol cas, i pel que fa als efectes de la resolució d'aquest conveni s'estarà al que disposa l'article 52 de la Llei 40/2015, 1 d'octubre, de règim jurídic del sector públic.  
  
Desena. Règim jurídic del conveni  
El present conveni té caràcter administratiu i la naturalesa jurídica de conveni de col·laboració que es preveuen en l'article 4.1.c del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, i per tant queda fora de la regulació de la dita norma ?els principis de la qual, no obstant això, s'aplicaran en la resolució de dubtes i llacunes que pogueren plantejar-se?, i es regirà pel que estableixen les seues clàusules, pel Decret 176/2014, de 10 d'octubre, pel qual es regulen els convenis que subscriga la Generalitat i el seu registre i, si no n'hi ha, per allò que s'ha establit per la normativa general. A més a més, la seua tramitació es regirà per la Llei 40/2015, d'1 d'octubre, de règim jurídic del sector públic.  
  
Onzena. Jurisdicció  
La resolució de les controvèrsies que pogueren plantejar-se sobre la interpretació i l'execució del present conveni hauran de resoldre's de mutu acord entre les parts a través de la Comissió de Mixta. Si no poguera aconseguir-se l'acord citat, les possibles controvèrsies hauran de ser resoltes de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
D'acord amb el que antecedeix, en exercici de les facultats de les quals són titulars cada un dels firmants, subscriuen aquest acord en tots els seus fulls, per duplicat i a un sol efecte, a València, 1 de juny de 2017.  
  
Pel Patronat Provincial de Turisme de València: Pilar Moncho Matoses.  
Per l'Institut Valencià d'Art Modern: José Miguel García Cortés.  
  
El secretari general de la Diputació de Valencia: Vicente Rafael Boquera Matarredona.